### NN 40/2025 (7.3.2025.), Odluka Ustavnog suda Republike Hrvatske broj: U-IIIA-3883/2024 od 15. siječnja 2025.

USTAVNI SUD REPUBLIKE HRVATSKE

573

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sutkinja Lovorka Kušan, predsjednica Vijeća, te suci Andrej Abramović, Dražen Bošnjaković, Ante Galić, Goran Selanec i Frane Staničić, članovi Vijeća, odlučujući o ustavnoj tužbi koju je podnio Z. L. iz S., na sjednici održanoj 15. siječnja 2025. jednoglasno je donio

ODLUKU

I. Ustavna tužba se usvaja.

II. Općinski sud u Splitu dužan je Vrhovnom sudu Republike Hrvatske dostaviti prijedlog za dopuštenje revizije od 17. listopada 2024. zajedno s parničnim spisom Općinskog suda u Splitu broj: P-1220/2023 u najkraćem mogućem roku, ali ne duljem od pet (5) dana od primitka odgovora na prijedlog za dopuštenje revizije, odnosno nakon isteka roka za odgovor na prijedlog za dopuštenje revizije.

III. Istovremeno sa slanjem prijedloga za dopuštenje revizije i parničnog spisa, Općinski sud u Splitu dužan je Vrhovnom sudu dostaviti i odluku Ustavnog suda broj: U-IIIA-3883/2024 od 15. siječnja 2025., kako bi isti mogao postupiti po nalogu Ustavnog suda iz točke IV. izreke ove odluke.

IV. Vrhovni sud dužan je donijeti odluku o prijedlogu za dopuštenje revizije tužitelja u najkraćem mogućem roku, ali ne duljem od šest (6) mjeseci, računajući od prvog idućeg dana nakon što mu je Općinski sud u Splitu dostavio spis broj: P-1220/2023.

V. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Z. L. iz S., određuje se primjerena naknada zbog povrede prava zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 1.550,00 eura.

VI. Naknada iz točke V. izreke ove odluke bit će isplaćene iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa, uprave i digitalne transformacije Republike Hrvatske za njezinu isplatu.

VII. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Z. L. iz S. (u daljnjem tekstu: podnositelj) podnio je 2. listopada 2024. ustavnu tužbu smatrajući da mu je zbog dugotrajnosti parničnog postupka koji se radi zaštite od uznemiravanja vodi u predmetu Općinskog suda u Splitu broj: P-1220/2023 povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

1.1. Za potrebe ustavnosudskog postupka, na temelju članka 69. alineje 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) pribavljen je spis Općinskog suda u Splitu broj: P-1220/2023 (ranije: P-4523/20 i Pst-853/12).

II. PREGLED RADNJI U POSTUPKU

2. Tužitelji... i... iz Splita podnijeli su Općinskom sud u Splitu tužbu protiv I., II. i IV. tuženika te podnositelja (kao III. tuženika), radi zaštite od uznemiravanja.

Tužba je zaprimljena na Općinskom sudu u Splitu (u daljnjem tekstu: prvostupanjski sud) 13. srpnja 2012., dok je podnositelju dostavljena na odgovor 29. studenoga 2012.

Podnositelj je (osobno i po punomoćniku Željku Puljiću, odvjetniku u Splitu) podnio pisani odgovor na tužbu 12. prosinca 2012.

Predmet je bio u četiri navrata preraspoređen različitim sucima u rad. Uredujuća sutkinja, koja je 20. siječnja 2015. preuzela predmet u rad održala je ročišta 18. ožujka 2015., 4. svibnja 2015. i 17. lipnja 2015.

Ročište zakazano za 8. rujna 2015. je odgođeno, te slijedi preraspoređivanje predmeta novoj sutkinji.

Iduća ročišta održana su 19. svibnja 2016. (kada je saslušana svjedokinja), 9. studenoga 2016. (kada je saslušana I. tuženica), 14. veljače 2017. i 3. svibnja 2017. (kada su saslušani svjedoci).

Do idućeg ročišta održanog 28. rujna 2017. obje stranke su dostavile podneske.

Na ročištu 16. studenoga 2017. zaključena je glavna rasprava. Prvostupanjski sud je donio presudu broj: Pst-853/2012 te je objavio na ročištu 2. veljače 2018.

Nakon što su I., II. i IV. tuženik te podnositelj (u daljnjem tekstu: tuženici) podnijeli žalbu od 15. veljače 2018., tužitelji su na istu odgovorili podneskom od 5. ožujka 2018.

Županijski sud u Zagrebu je rješenjem broj: Gž-2766/18 od 25. studenoga 2020. ukinuo prvostupanjsku presudu i vratio predmet na ponovni postupak.

Tuženici su prvostupanjskom sudu podnijeli zahtjev za suđenje u razumnom roku, koji je rješenjem ureda predsjednice prvostupanjskog suda broj: Su-Gzp I-1/2021 od 8. ožujka 2021. usvojen te je uredujućoj sutkinji naloženo dovršiti parnični postupak i donijeti odluku u roku od 12 mjeseci od dana dostave odluke sucu.

U ponovnom postupku je 14. travnja 2021. održano novo ročište, nakon kojeg su tuženici podnijeli podnesak sa svojim očitovanjima, dok su tužitelji podneskom od 6. svibnja 2021. uredili tužbeni zahtjev.

Na ročištima održanima 14. travnja 2021. i 6. svibnja 2021. tužitelji su predlagali prekid predmetnog parničnog postupka do pravomoćnog okončanja postupka u predmetu prvostupanjskog suda broj: P-2832/17. Prvostupanjski sud je rješenjem broj: P-4523/2020 od 6. svibnja 2021. prihvatio prijedlog tužitelja i odredio prekid postupka.

Podnositelj je Županijskom sudu u Splitu podnio zahtjev za isplatom primjerene naknade zbog povrede njegovog prava na suđenje u razumnom roku. Županijski sud u Splitu je rješenjem broj: Gzp II-10/2022 od 28. prosinca 2023. (u daljnjem tekstu: rješenje od 28. prosinca 2023.) prihvatio njegov zahtjev te odredio isplatu primjerene naknade u iznosu od 600,00 eura.

Podnositelj je protiv dijela rješenja od 28. prosinca 2023. podnio žalbu, koju je Vrhovni sud rješenjem broj: Gžzp II-6/2024 od 23. travnja 2024. usvojio te je rješenje od 28. prosinca 2023. preinačio na način da je podnositelju pored iznosa od 600,00 eura dosudio daljnji iznos od 400,00 eura.

Odlučujući o žalbi koju su tuženici podnijeli protiv rješenja o prekidu postupka, Županijski sud u Zagrebu je rješenjem broj: Gž-2327/2021 od 14. ožujka 2023. ukinuo navedeno rješenje i vratio predmet prvostupanjskom sudu na ponovni postupak.

Iduće ročište održano je 25. svibnja 2023., nakon kojeg je zaključena glavna rasprava te je na ročištu od 10. srpnja 2023. objavljena prvostupanjska presuda broj: P-1220/23.

Odlučujući o žalbi podnositelja, Županijski sud u Zagrebu je presudom broj: Gž-3629/2023 od 11. lipnja 2024. (u daljnjem tekstu: drugostupanjska presuda) u točki II. izreke djelomično preinačio prvostupanjsku presudu na način da je u točki I. i II. prvostupanjske presude odbijen tužbeni zahtjev u dijelu u kojem je I. i II. podnositeljima naloženo da se suzdrže od uznemiravanja tužitelja bacanjem i odlaganjem otpadnog materijala, smeća i pristup na predmetnu nekretninu te u dijelu kojem se podnositelju i IV. tuženiku naloženo da se suzdrže od uznemiravanja bacanjem letaka kao i pristup na predmetnu nekretninu. U točki I. izreke drugostupanjske presude odbijene su kao djelomično neosnovane žalbe podnositelja i IV. tuženika te je potvrđen osporeni dio točke I. izreke prvostupanjske presude.

Tužitelji su protiv odbijajućeg dijela drugostupanjske presude podnijeli prijedlog za dopuštenje revizije od 17. listopada 2024. kojeg prvostupanjski sud nije uputio Vrhovnom sudu.

III. MJERODAVNO PRAVO

3. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 67/18. i 21/22., u daljnjem tekstu: ZoSud/13) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

3.1. Pravna sredstva za zaštitu prava na suđenje u razumnom roku izmijenjena su Zakonom o izmjenama i dopunama Zakona o sudovima (»Narodne novine« broj 36/24.)

IV. DOPUŠTENOST USTAVNE TUŽBE

4. Sukladno stajalištu Ustavnog suda iz rješenja broj: U-IIIA-322/2014 od 23. prosinca 2014. (»Narodne novine« broj 8/15.) jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

4.1. U konkretnom slučaju podnositelj je koristio pravna sredstva koje je imao na raspolaganju. Zahtjev za zaštitu prava na suđenje u razumnom roku je rješenjem predsjednice Općinskog suda u Splitu broj: Su-Gzp I-1/2021 od 8. ožujka 2021., utvrđen osnovanim te je uredujućoj sutkinji određen rok od 12 (dvanaest) mjeseci za donošenje odluke.

Podnositelj je nakon toga podnio zahtjev za isplatu primjerene naknade zbog povrede prava na suđenje u razumnom roku. Rješenjem Županijskog suda u Splitu broj: Gzp II-10/2022 od 28. prosinca 2023. podnositelju je određena primjerena naknada u iznosu od 600,00 eura.

Podnositelj je protiv dijela rješenja od 28. prosinca 2023. podnio žalbu uz prijedlog da se pobijano rješenje preinači na način da mu se odredi primjerena novčana naknada u minimalnom iznosu od 2.500,00 eura ili višem.

Vrhovni sud je rješenjem broj: Gžzp II-6/2024-3 od 23. travnja 2024. preinačio rješenje Županijskog suda u Splitu na način da je podnositelju pored iznosa od 600,00 eura odredio na ime primjerene naknade daljnji iznos od 400,00 eura.

4.2. Budući da je podnositelj koristio pravna sredstva koja su mu bila na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

5. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanju podnositelja i nadležnih tijela te važnosti predmeta postupka za podnositelja.

1) Duljina sudskog postupka

6. Parnični postupak pokrenut je 13. srpnja 2012., kada su tužitelji podnijeli tužbu, dok je postupak u odnosu na podnositelja započeo 29. studenoga 2012., kada mu je tužba dostavljena na odgovor. Parnični postupak do dana donošenja ove odluke nije dovršen i traje dvanaest (12) godina, jedan (1) mjesec i osamnaest (18) dana.

2) Složenost sudskog predmeta

7. Ustavni sud ocjenjuje da se u konkretnom slučaju radi o složenijem predmetu, no to samo po sebi ne opravdava duljinu ovog postupka.

3) Postupanje nadležnih sudova

8. Postupak se u pravno relevantnom razdoblju vodio dva puta pred prvostupanjskim sudom i drugostupanjskim sudom, te sada Vrhovni sud treba odlučiti o prijedlogu tužitelja za dopuštenje revizije.

8.1. Prvi put je postupak pred prvostupanjskim sudom trajao pet godina, dva mjeseca i četiri dana. Nakon što je rješenjem drugostupanjskog suda od 25. studenoga 2020. ukinuta prvostupanjska presuda broj: Pst-853/12 od 2. veljače 2018., spis predmeta je vraćen 24. prosinca 2020. prvostupanjskom sudu na ponovni postupak.

8.2. Ponovni postupak pred prvostupanjskim sudom trajao je dvije (2) godine, šest (6) mjeseci i šesnaest (16) dana. Rješenjem prvostupanjskog suda od 6. svibnja 2021. postupak je bio prekinut do pravomoćnog okončanja postupka koji se pred prvostupanjski sudom vodio pod brojem P-2832/2017. Prekid je trajao do 14. ožujka 2023., odnosno godinu dana, deset mjeseci i osam dana.

4) Ponašanje podnositelja ustavne tužbe

9. Ustavni sud ocjenjuje da podnositelj nije pridonio duljini postupka u razmatranom razdoblju.

VI. OCJENA USTAVNOG SUDA

10. U konkretnom slučaju riječ je o postupku koji traje više od dvanaest godina. Ustavni sud ocjenjuje da je povrijeđeno pravo podnositelja suđenja u razumnom roku, koje je zajamčeno člankom 29. stavkom 1. Ustava.

Izreka odluke

11. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. – IV. izreke.

12. Na temelju članka 31. stavaka 4. i 5. Ustavnog zakona određuje se da je predsjednik Vrhovnog suda Republike Hrvatske dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki IV. izreke ove odluke.

13. Sukladno članku 63. stavku 3. Ustavnog zakona, donesena je odluka kao u točki V. i VI. izreke.

14. Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

15. Odluka o objavi temelji se na članku 29. Ustavnog zakona (točka VII. izreke).

Broj: U-IIIA-3883/2024
 Zagreb, 15. siječnja 2025.

USTAVNI SUD REPUBLIKE HRVATSKE

Predsjednica Vijeća
 Lovorka Kušan, v. r.